招魂酹翁賓暘
作者：鄭起
朝代：宋

paragraphs: 君之在世帝敕下，君之謝世帝敕回。
魂之爲變性原返，氣之爲物情本開。
於戲龍兮鳳兮神氣盛，噫嘻鬼兮歸兮大塊埃。
身可朽名不可朽，骨可灰神不可灰。
采石捉月李白非醉，耒陽避水子美非災。
長孫王吉命不夭，玉川老子詩不俳。
新城羅隠大奇特，錢塘潘閬終崔嵬。
陰兮魄兮曷往，陽兮魄兮曷來。
君其歸來，故交寥落更散漫。
君其歸來，帝城絢爛可徘徊。
君其歸來，東西南北不可去。
君其歸來，春秋霜露令人哀。
花之明吾無與笑，葉之隕吾實若摧。
曉猿嘯吾聞淚墮，宵鶴立吾見心猜。
玉泉其清可鑒，西湖其甘可杯。
孤山暖梅香可嗅，花翁葬薦菊之隈。
君其歸來，可伴逋仙之梅，去此又奚之哉。